****

**SA TARTU SPORT ARENGUKAVA**

**2016-2021**

**Aprill 2016**

Sisukord

[Sissejuhatus 3](#_Toc450741630)

[1. Hetkeolukorra analüüs 6](#_Toc450741631)

[1.1 Üldiseloomustus ja organisatsiooni struktuur 6](#_Toc450741632)

[1.2 Spordihoonete ja rajatiste seisukord 8](#_Toc450741633)

[1.3 SWOT analüüs 11](#_Toc450741634)

[1.4 Sihtasutuse Tartu Sport eelarve maht ja investeerimisvõimekus 12](#_Toc450741635)

[2. SA Tartu Sport strateegia 14](#_Toc450741636)

[2.1 Missioon 14](#_Toc450741637)

[2.2 Visioon 14](#_Toc450741638)

[2.3 Strateegilised eesmärgid 14](#_Toc450741639)

[2.4 Arengumeetmed strateegiliste eesmärkide lõikes 15](#_Toc450741640)

[2.5 Strateegiakaart 16](#_Toc450741641)

[3. Tegevuskava 17](#_Toc450741642)

[3.1 Väga heade sportimistingimuste tagamine 17](#_Toc450741643)

[3.2 Toimiv infovahetus ja koostöö 18](#_Toc450741644)

[3.3 Organisatsiooni arendamine 19](#_Toc450741645)

[4. Investeeringute kava 20](#_Toc450741646)

[LISA 1 Arengukava seminaridel osalenute nimekiri 22](#_Toc450741647)

# Sissejuhatus

SA Tartu Sport on 2006. aastal Tartu linna poolt asutatud spordihoonete ja -rajatiste haldusorganisatsioon, kes haldab käesoleval hetkel kokku seitset rajatist Tartu linnas ja ühte rajatist Valgamaal. Tulenevalt põhikirjast on SA Tartu Sport eesmärkideks:

1. laste- ja noortespordi, tervisespordi ja saavutusspordi arendamiseks vajalike tingimuste loomine;
2. sihtasutuse kasutusse või omandisse antud vara efektiivne majandamine ja arendamine;
3. sihtasutuse omandis oleva vara kasutamise võimaldamine spordi- ja kultuuritegevuse läbiviimiseks;
4. aastaringselt mitmekülgsete sportimisvõimaluste loomine;
5. spordi- ja kultuuriürituste korraldamine;
6. spordiklubidele õppe- ja treeningtööks tingimuste loomine.

SA Tartu Sport teostab oma põhikirjalisi eesmärke Tartu linna poolt sihtasutuse kasutusse antud kinnistute ja nendel asuvate spordihoonete ning -rajatiste haldamise, arendamise ja administreerimise kaudu. Rajatiste tasuta kasutamise lepingud sõlmib Tartu linn sihtasutusega 5-aastaseks lepinguperioodiks. Poolte sihtasutuse hallatavate rajatiste (kaheksast rajatisest nelja) kasutamise lepingud lõppevad 2016. aasta augustis. Käesoleva arengukava dokumendi koostamisel eeldatakse, et Tartu linn pikendab antud rajatiste tasuta kasutamisse andmise lepinguid sihtasutusega Tartu Sport ka järgnevaks 5-aastaseks perioodiks.

Põhiline sihtgrupp, kes SA Tartu Sport hallatavaid spordirajatisi kasutab on noored: ligikaudu 90% kasutajatest on noortega tegelevad spordiklubid ja -koolid ning üldhariduskoolid. Vastavalt Tartu linnaga sõlmitud koostöölepingule kohustub sihtasutus broneerima eelisjärjekorras treeningaegasid noortega tegelevatele spordiklubidele ja -koolidele ning üldhariduskoolidele lepingus fikseeritud soodushindadega, mis on müügihindadest ligi 40% odavamad. Hallatavate rajatiste hinnapoliitika kujunduses ei oma SA Tartu Sport täielikku iseseisvat otsustusõigust, sest soodushinnad noortespordile on 5-aastases koostöölepingus fikseeritud ning nende muutmine saab toimuda ainult linna loal.

Selleks, et võimaldada noortespordile soodusinnaga üüriteenust, eraldab Tartu linn vastavalt sõlmitud koostöölepingule igaks majandusaastaks oma eelarve võimaluste piires sihtasutusele tegevustoetust. Soodushindadega teenuste müük on ka käesoleva arengukava perioodil võimalik vaid Tartu linna iga-aastase toetuse korral, mille tõus peaks olema proportsioonis kommunaalteenuste jm teenuste hinnatõusuga ja riigi üldise palgatõusu trendiga. SA Tartu Sport iga-aastase eelarve maht sõltub seega suuresti Tartu linna poolt eraldatava toetuse suurusest, mis viimastel aastatel on moodustanud kõigist sihtasutuse tuludest ligikaudu kolmandiku. Lisaks Tartu linna eraldatavale toetusele saab sihtasutus järgnevaid tulusid: üüritulu, tulu pääsmete müügist, tulud muudest põhikirjalistest tegevustest (majutus) ja muud ettevõtlustulud.

Vaatamata SA Tartu Sport hallatavate spordirajatiste suurele kasutuskoormusele, ei suudeta rahuldada tegelikku vajadust treeningute läbiviimiseks. Spordiga hõlmatud laste ja noorte arv oleks suurem, kui oleks pakkuda spordiklubidele rohkem sportimiskohti. Kõige suurem on sportimispinna puudus jalgpalliga tegelevate klubide jaoks – teravaks probleemiks on just sisetingimuste vähesus talveperioodil. Käesolevas arengukavas on olulisel kohal sportimiskohtade puuduse ja nende kasutuse ajalise kontsentreerituse (pealelõunastel ja õhtustel aegadel) leevendamiseks konkreetsete arendustegevuste kavandamine ning investeeringute suunamine sportimisvõimaluste laiendamisse.

Tartu linnas pakuvad hetkel lisaks sihtasutusele Tartu Sport aastaringselt ja mitmekülgseid sportimisvõimalusi peamiselt kahe avalik õigusliku asutuse – Tartu Ülikooli ja Eesti Maaülikooli poolt asutatud eraõiguslikud isikud – Tartu Ülikooli Akadeemiline Spordiklubi ja Eesti Maaülikooli Spordiklubi. Teised linnas tegutsevad teenusepakkujad pakuvad sporditeenuseid kitsalt piiritletud ja osaliselt ka väga spetsiifilistele spordialadele (ujula, uisuväli, ratsabaas jne). Puuduvad aga terviklikud andmed Tartu linna üldhariduskoolide võimlates väljaspool õppetegevust toimuva sporditegevuse ja -võimaluste osas. Lisaks on Tartu Linnavalitsuses arutluse all Tartu Arena loomine, mis realiseerudes mõjutab oluliselt sportimisvõimaluste pakkumist Tartu linnas ning seeläbi ka SA Tartu Sport tegevust.

SA Tartu Sport olemus ja roll on tagada Tartu linna poolt sihtasutuse kasutusse antud vara (spordirajatiste ja toetava infrastruktuuri) heaperemehelik haldamine, arendamine ja väljarentimine. Selleks, et SA Tartu Sport saaks oma rolli edukalt täita, on eeltingimusena vajalik Tartu linna poolne selge spordipoliitika (eelkõige noortespordi toetamise valdkonnas) ning tervikpildi loomine kõigi Tartu linna, sh üldhariduskoolide spordirajatiste olukorra kohta. Tuleks kaardistada ja analüüsida Tartu linnas asuvate spordirajatiste kasutatavust ja seisukorda – leidmaks võimalikku vaba ressurssi (vabu rajatiste kasutusaegu) ning selgitamaks välja täiendavate rajatiste loomise vajadus.

Käesolev arengukava koosneb neljast osast. Esiteks annab dokument kokkuvõtliku ülevaate sihtasutuse hetkeolukorrast. Teine osa keskendub strateegiale, kus sõnastatakse SA Tartu Sport missioon ja visioon ning peamised strateegilised eesmärgid arengukava perioodiks. Arengukava strateegias on erilist rõhku pandud kolmele valdkonnale, mis peaks jõujoontena läbima kõiki sihtasutuse tegevusi. Nendeks on **väga heade sportimistingimuste tagamine**; **toimiv infovahetus ja koostöö** erinevate osapoolte vahel ning **organisatsiooni arendamine**. Kolmandas osas kirjeldatakse strateegiliste eesmärkide täitmiseks planeeritud tegevusi. Neljas osa koosneb investeeringute kavast, kus tuuakse välja arengukava perioodiks kavandatud investeeringud koos orienteeruva maksumuse ja ajakavaga.

Käesolev arengukava on oluliseks alusdokumendiks SA Tartu Sport arendustegevuste kavandamisel. Arengukava strateegiliste suundade seadmisel ja investeeringute kava koostamisel on lähtutud Tartu linna arengukavast 2013-2020 ning Tartu linna eelarvestrateegiast 2017-2021 (seisuga 20.04.2016). Arengukava koostamise käigus viidi OÜ Cumulus Consulting eestvedamisel läbi kaks arenguseminari, kuhu kaasati nii spordiklubide, Tartu linnavalitsuse kui ka SA Tartu Sport nõukogu ja töötajate esindajaid (osalejate nimekiri – vt lisa 1). Seminarid toimusid vahemikus märts-aprill 2016 ning neis osales kokku 17 inimest. Arutelude tulemusena sõnastati sihtasutuse Tartu Sport missioon, visioon ja strateegilised eesmärgid ning selgitati välja prioriteetsemad investeeringuvajadused ja arendustegevused käesoleva arengukava perioodiks.

Sihtasutusel Tartu Sport oli kehtiv arengukava aastatel 2007-2011, kuid aastatel 2012-2015 on tegutsetud ilma arengukavata. 2016-2021 perioodiks otsustati koostada käesolev rakenduslik strateegiline dokument, mille eesmärgiks on organisatsiooni arengupotentsiaali süsteemne realiseerimine sihtasutuse peamistes strateegilistes tegevusvaldkondades. Selleks on oluline arengukava elluviimise pidev seire ning dokumendi iga-aastane uuendamine, mis on organisatsiooni juhatuse ja nõukogu ülesandeks.

# 1. Hetkeolukorra analüüs

## Üldiseloomustus ja organisatsiooni struktuur

Tartu linna omandis olevate spordihoonete ja -rajatiste haldamiseks ja administreerimiseks otsustas Tartu linn asutada sihtasutuse Tartu Sport. Vastava otsuse (otsus nr 73) tegi Tartu Linnavolikogu 20. aprillil 2006. aastal. Sellest tulenevalt otsustas Tartu Linnavolikogu likvideerida Tartu Linna Spordibaasid ning anda 1. septembrist 2006 sihtasutuse Tartu Sport tasuta kasutusse Tartu Linna Spordibaaside halduses olnud spordihooned ja -rajatised ning anda üle varad ja kehtivad töölepingud. Samuti otsustati anda Sihtasutuse kasutusse 2006. aasta juulis valminud A Le Coq Sport spordimaja.

1. septembril 2006 anti sihtasutusele Tartu Sport üle Spordibaaside halduses olnud spordihooned ja -rajatised. Üldine hinnang rajatiste üleandmise hetkel oli järgmine:

1. suurem osa hoonetest ja rajatistest oli amortiseerunud;
2. spordi- ja muu inventar oli valdavalt amortiseerunud;
3. sporditeenuse pakkumise kohtades puudus kaasaegne klienditeenindus;
4. teenuste pakkumise kohtades puudus või oli väga vananenud arvutitehnika, puudusid sularahamüügi järelevalveks vajalikud kassaaparaadid;
5. olemasolev ruumiressurss oli efektiivselt kasutamata – Turu tn spordihoones oli kasutamata pinda 192 m2;
6. majutusinventar oli suures osas väga vana ja teenuse pakkumiseks sobimatu.

Tänaseks on olukord võrreldes 2006. aastaga tunduvalt paranenud ning toimunud on märgatav areng. Valdav osa rajatistest ning inventarist on tänaseks heas seisukorras. Tehtud on ulatuslikke investeeringuid rajatiste renoveerimisse; sihtasutuses töötavad professionaalsed klienditeenindajad; teenuste pakkumise asukohad on varustatud kaasaegse tehnikaga; ning kasutamata pinda sihtasutuse hallatavates hoonetes ei ole – ruumiressurss on täies ulatuses rakendust leidnud. Sportimist toetava majutusinfrastruktuuri olukord on kümne aastaga paranenud: tehtud on investeeringuid majutustingimuste parandamiseks, millest mahukamaks on olnud Tamme staadioni olmehoone renoveerimine ning hosteli avamine 2013. aastal.

SA Tartu Sport hallatavate spordihoonete ja -rajatiste nimekiri on sihtasutuse kümne tegutsemisaasta jooksul pisut muutunud: hallatavate rajatiste hulka on lisandunud lisaks 2006. aastal valminud A. Le Coq spordimajale ka Tarbuse spordihall (alates 2014. aastast). Hallatavate rajatiste hulgast on välja langenud kolm rajatist: Mäe-Kääraku noortelaager, Sõudmise ja Aerutamise Keskus ning Sepa 15a jalgpallistaadion. Need rajatised on Tartu linna poolt antud teiste spordiorganisatsioonide kasutusse (vt täpsemalt tabel 1). Hetkel on sihtasutuse hallata kokku kuus spordihoonet ja -rajatist ning kaks majutusasutust.

**Tabel 1. SA Tartu Sport hallatavad rajatised 2006-2016**

|  |  |  |  |
| --- | --- | --- | --- |
| **Käesoleval hetkel SA Tartu Sport hallatavad rajatised** | | | |
|  | **Spordihoone, - rajatis** | **Lepingu periood** | **Märkused** |
| 1. | A Le Coq Sport spordimaja | 01.07.2006-21.10.2018 |  |
| 2. | Turu tn 8 spordihoone | 01.09.2006-31.08.2016 |  |
| 3. | Annelinna spordiväljakud | 01.09.2006-31.08.2016 | Jalgpalliväljak ja olmehoone |
| 4. | Visa spordihall | 01.09.2006-31.08.2016 |  |
| 5. | Tamme staadion | 01.09.2006-31.08.2017 | Tamme staadioni territooriumist 1570 m2 on antud Tartu linna poolt kasutusse MTÜ-le Tenniseklubi Viktor |
| 6. | Tamme staadioni olmehoone (Tamme hostel) | 01.09.2006-31.08.2017 | Renoveeritud olmehoone (Tamme hostel) avati 2013. aasta veebruaris. |
| 7. | Veski spordi- ja puhkekeskus | 01.09.2006-31.08.2016 |  |
| 8. | Tarbuse spordihall | 24.09.2014 (tähtajatu) | Leping sõlmitud OÜ-ga Tarbus Kinnisvara, kes võõrandas 31.03.2016 oma kinnisvara OÜ-le RealWAY. |
| **Varasemalt SA Tartu Sport hallatavad rajatised** | | | |
| 1. | Mäe-Kääraku noortelaager | 01.09.2006- 01.02.2009 | Tartu linn sõlmis lepingu MTÜ-ga Tartu Spordiselts Kalev |
| 2. | Sõudmise- ja Aerutamise Keskus | 01.09.2006-01.04.2008 | Tartu linn sõlmis lepingu otse Tartu Sõudmise- ja Aerutamise Keskusega. |
| 3. | Sepa 15a jalgpallistaadion | 01.09.2006-15.05.2015 | Tartu linn andis Sepa staadioni tasuta kasutusse MTÜ-le Jalgpallikool Tammeka |

Sihtasutuses Tartu Sport töötab 68 inimest. Töötajate arv taandatuna täistööajale on 45. Sihtasutuse struktuuri tasandid on muutumatud: juhtimisorganid, peaspetsialistid, spetsialistid, töölised, kuid töökohtade arv on muutuv vastavalt tegelikule vajadusele. Sihtasutuse juhtorganiteks on viieliikmeline nõukogu ja üheliikmeline juhatus. Nõukogu valitakse sihtasutuse asutaja poolt neljaks aastaks ning juhatuse liige määratakse ametisse nõukogu poolt neljaks aastaks (vt joonis 1).

**Joonis 1. SA Tartu Sport struktuur**

## 1.2 Spordihoonete ja rajatiste seisukord

SA Tartu Sport hallatavatest kaheksast rajatisest viie seisukorda võib hinnata väga heaks. Kaks rajatits (Turu spordihoone ja Veski spordi- ja puhkekeskus) on keskmises seisukorras ning üks rajatis (Visa spordihall) on halvas seisukorras. Kolme rajatise teistest kehvem seisukord tuleneb peamiselt rajatiste vanusest, samuti ei ole neid rajatisi terviklikult renoveeritud. Hoonete ja rajatiste seisukorda ning teostatud investeeringuid kirjeldab täpsemalt tabel 2.

Kaheksast rajatisest seitse kuuluvad Tartu linnale ning on antud sihtasutusele tasuta kasutamiseks 5-aastaste lepingute alusel. Erandiks on aga Tarbuse spordihall, mis ei kuulu Tartu linnale ja mis on SA Tartu Sport poolt üürile võetud tähtajatu üürilepingu alusel. 2014. aastal sõlmis SA Tartu Sport vastava üürilepingu OÜ-ga Tarbus Kinnisvara, kes aga võõrandas 31.03.2016 oma kinnisvara OÜ-le RealWAY. Investeeringute teostamine ning spordihalli arendamine on Tarbuse spordihalli omaniku ülesanne, mistõttu SA Tartu Sport selles ei osale. Tulenevalt hiljutisest spordihalli omaniku vahetusest puudub sihtasutusel Tartu Sport kindlus Tarbuse spordihalli tuleviku osas – ei ole teada, millised plaanid on uuel omanikul spordihoone investeeringutega seoses ning kas lepingu tingimused või kehtivus võivad sihtasutuse jaoks muutuda.

**Tabel 2. SA Tartu Sport hallatavate rajatiste seisukord ja tehtud investeeringud**

|  |  |  |
| --- | --- | --- |
| **Hoone/rajatis** | **Tehtud investeeringud ja parendustööd 2006-2016** | **Seisukord** |
| A Le Coq Sport spordimaja | * 2006 spordimaja valmimine * 2012 suruõhujõumasinatega jõusaali soetamine * 2014 soojaveemahutite väljavahetamine * 2015 duširuumide põrandate ja seinte remont; judomattide soetamine kahte saali | **VÄGA HEA**  Hoone valmis 2006. aasta suvel.  Ruumipuuduse tõttu on vajalik hoone laiendus juurdeehituse näol. |
| Tamme staadion | * 2008 kergejõustiku- ja jalgpallistaadioni renoveerimine ja valmimine, inventari soetamine * 2010 kunstmuruväljaku renoveerimine * 2011 tribüünihoone ehitus, inventari soetamine * 2012 laste mänguväljaku ja ministaadioni ehitus, asfaltringraja remont, inventari soetamine * 2015 jalgpalliväravate soetamine * 2016 kergejõustikustaadioni rajakatte uuendamine | **VÄGA HEA**  Täielikult renoveeritud kergejõustiku- ja jalgpallistaadion avati 2008. aastal. Tribüüni- ja spordihoone ehitati 2011. aastal.  Seoses suure kasutuskoormusega ja loomuliku kulumisega vajab kergejõustikustaadioni rajakate uuendamist ja kunstmurukate väljavahetamist |
| Annelinna kunstmuruväljak | * 2007 keldrikorruse garderoobide ja duširuumide remont * 2008 keskküttesüsteemi renoveerimine, jalgtee ehitus * 2015 kunstmuruväljaku renoveerimine, olmehoone siseruumide remonttööd, videovalve ja läbipääsusüsteemi väljaehitamine * 2016 olmehoone katuse ja fassaadi remont | **VÄGA HEA**  Jalgpalliväljak renoveeriti täielikult 2015. aastal.  Jalgpalli sisetingimuste parandamiseks oleks vajalik staadionile paigaldada pneumaatiline täispuhutav hall |
| Tamme hostel | * 2012 olmehoone renoveerimine; hosteli mööbli ja inventari soetamine * 2012 maadlussaali renoveerimine * 2013 olmehoone kohviku terrassi renoveerimine | **VÄGA HEA**  Hostel avati 2013. aastal. |
| Tarbuse spordihall | * Lisandus SA Tartu Sport hallatavate rajatiste hulka 2014. aasta septembris, investeeringuid tehtud ei ole. | **VÄGA HEA** |
| Turu tn spordihoone | * 2007 administraatori töökoha väljaehitamine * 2008 spordisaalide, garderoobide ja fuajeede seinte remonttööd, jõusaali inventari soetamine * 2009 tuletõkkeuste ja häiresüsteemi paigaldus * 2011 katuse osaline renoveerimine * 2015 veevärgi- ja sanitaartehnilised tööd, soojavaheti ja torustiku vahetus * 2015 duširuumide remont, 2. korruse fuajee remont * 2016 spordihoone katuse osaline renoveerimine, küttesüsteemi renoveerimine, veepehmendussüsteemi paigaldus * 2016 IV saali kogu korvpalliinventari väljavahetamine sh saaliinventar | **KESKMINE**  Hoone valmis 1975. aastal, juurdeehitus valmis 2003. aastal. Vajab järjepidevaid investeeringuid hoone parendusse (nt ventilatsioonisüsteemide ja fassaadi renoveerimine jne). |
| Veski spordi- ja puhkekeskus | * 2007 majutusmaja nr 1 remonttööd (vee ja kanalisatsiooni süsteemi ehitus, wc-de ja duširuumide ehitus, tubade ja koridoride remonttööd); majutusmaja nr 4 küttesüsteemi ehitus * 2008 spordiväljaku remont (aluspinnase ettevalmistus koos kergkatte paigaldusega) * 2009 toitlustushoone, majutusmajade nr 1, 2 ja 3 fassaadide remont * 2010 majutustubade renoveerimine ja katusealusega väliterrassi ehitus * 2011 veevarustussüsteemi ja pumbajaama ehitus * 2014 mängu- ja rannavõrkpalliväljaku rajamine; tulekahju taastamistööd * 2015 toitlustushoone ja majutusmaja nr 1 katuste vahetus, vihmaveesüsteemide ehitus * 2015 välisportimistingimuste arendamine (disc-golf, suusarajad jne) * 2016 majutusmaja nr 3 katuse vihmaveesüsteemide ehitus | **KESKMINE**  Vajab järjepidevaid investeeringuid ja spordi- ja majutusvõimaluste laiendamist (spordiväljakud, ujumissild, kämpingud). |
| Visa spordihall | * 2007 elektrisüsteemi rekonstrueerimine * 2010 spordisaali põranda renoveerimine * 2013 katuse remonttööd * 2015 elektrisüsteemi osaline renoveerimine * 2016 garderoobide remonttööd | **HALB**  Visa hall valmis 1980. aastal. Hoone on amortiseerunud. Hoone katuseaknad on muutunud ohtlikuks.  Vajab kas ulatuslikku renoveerimist või uue halli ehitust. |

## 1.3 SWOT analüüs

SA Tartu Sport on edukas ja hästitoimiv organisatsioon. Üheks peamiseks sihtasutuse tugevuseks on kogenud meeskonna olemasolu, tagatud on organisatsiooni edukaks toimimiseks vajalik kompetents ja stabiilsus. Kümne tegutsemisaastaga on oluliselt paranenud rajatiste olukord ja täienenud sportimistingimuste pakkumine, rajatiste haldamine on muutunud efektiivsemaks, teenusepakkumine kvaliteetsemaks, välja on kujunenud kord ja hea praktika rajatiste kasutusaegade jagamiseks ning arenenud koostöö spordiklubide, -koolide ja teiste koostööpartneritega. Samuti on SA Tartu Sport tugevuseks omandivorm – eraõiguslik juriidiline isik, mille kõrgeimaks juhtimisorganiks on nõukogu. Sihtasutuse vajaduste ja olukorraga kursis oleva pädeva nõukogu olemasolu lihtsustab koostööd ja suhtlust linnaga ning tagab sihtasutuse investeeringuvajaduste kohta käiva informatsiooni jõudmise linnavalitsuseni.

Lahendamist vajavaks puuduseks on sihtasutuse hallatavate rajatiste osaline amortiseeritus. Nagu peatükk 1.2 kirjeldab, on eriti kehvas seisus Visa spordihall, mis on amortiseerunud. Samuti on probleemiks sportimispindade vähesus ning nende kasutuse ajaline kontsentreeritus, st peamise sportimispindade kasutamise nõudluse langemine pealelõunastele ja õhtustele aegadele ning vähene nõudlus hommikustel ja päevastel aegadel. Efektiivset majandamist ja arengu planeerimist takistab sihtasutuse iseseisva otsustusõiguse piiratus – rajatised kuuluvad linnale, mistõttu langetab investeeringuotsuseid linn ning vastavalt koostöölepingule ei saa SA Tartu Sport iseseisvalt rajatiste kasutamise soodushindu muuta. Arendamist vajab infovahetus ja koostöö klubide, alaliitude ja teiste koostööpartneritega. Täpsemalt on SA Tartu Sport tugevused ja nõrkused, aga ka võimalused ja ohud välja toodud tabelis 3.

**Tabel 3. SA Tartu Sport SWOT analüüs**

|  |  |
| --- | --- |
| **Tugevused** | **Nõrkused** |
| 1. Kompetents ja kogemused 2. Rajatiste olemasolu ja nende valdavalt hea seisukord 3. Omandivorm (eraõiguslik juriidiline isik) – nõukogu olemasolu 4. Toimiv koostöö spordiklubide ja linnaga 5. Stabiilsus, väljakujunenud süsteem treeningaegade jagamisel | 1. Osaliselt amortiseerunud infrastruktuur 2. Ruumipuudus, sportimispindade puudus 3. Rajatiste kasutuse ajaline kontsentreeritus 4. Iseseisva otsustusõiguse piiratus (hinnapoliitika ja investeeringute osas) 5. Ebapiisav vastastikune koostöö ja infovahetus (alaliitude, klubide ja koostööpartneritega) |
| **Võimalused** | **Ohud** |
| 1. Rajatiste finantseeringutesse erakapitali ning riigi ja struktuurifondide toetuste kaasamine 2. Haldamise laiendamine sihtasutuse kasutuses mitteolevatele Tartu linnale kuuluvatele spordirajatistele ja liikumisradadele 3. Sihtasutuse kasutuses mitteolevate spordirajatiste kaardistamise teel ruumiressursi leidmine | 1. Tartu spordirajatiste omanikel (Tartu linn, Tartu Ülikool, Eesti Maaülikool jt eraomanikud) puudub ühtne nägemus spordirajatiste ning liikumispaikade võrgustiku väljaehitamiseks ja selle arendamiseks. 2. Arengukavas olevad tegevused ei teostu poliitiliste otsuste tõttu. 3. Teised sportimistingimuste pakkujad ei soovi teha arendustegevuste kavandamisel koostööd, pakkujate tegevused on konkureerivad ja killustavad |

## 1.4 Sihtasutuse Tartu Sport eelarve maht ja investeerimisvõimekus

Sihtasutuse Tartu Sport eelarve maht on aastatel 2012-2015 olnud iga-aastaselt umbes 1,0 – 1,3 miljonit eurot (vaata täpsemalt tabel 4). Tuludest suurima osa, ligikaudu kaks kolmandikku moodustavad ettevõtlusest saadavad tulud (st tulud rajatiste väljarendist, piletite müügist jms) ning ligikaudu kolmandiku Tartu linnalt saadav tegevustoetus. Muude tulude osakaal SA Tartu Sport eelarves on marginaalne. SA Tartu Sport peamisteks kuludeks on olnud aastatel 2012-2015 mitmesugused tegevuskulud (hoonete, ruumide, inventari, transpordivahendite majandamiskulud jms) ja tööjõukulud.

**Tabel 4. SA Tartu Sport tulud ja kulud 2012-2015**

|  |  |  |  |  |
| --- | --- | --- | --- | --- |
|  | **2015** | **2014** | **2013** | **2012** |
| TULUD | | | | |
| Annetused ja toetused | 463 182 | 342 028 | 295 473 | 345 262 |
| Tulud ettevõtlusest | 871 844 | 811 691 | 783 675 | 608 519 |
| Muud tulud | 1 393 | 1 228 | 2 814 | 37 |
| **Tulud kokku** | **1 336 419** | **1 154 947** | **1 081 962** | **953 818** |
| KULUD | | | | |
| Mitmesugused tegevuskulud | 661 026 | 645 786 | 612 158 | 505 309 |
| Tööjõukulud | 537 395 | 497 450 | 458 115 | 386 163 |
| Põhivara kulum ja väärtuse langus | 42 533 | 33 115 | 29 838 | 26 316 |
| Muud kulud | 0 | 67 | 10 | 491 |
| **Kulud kokku** | **1 240 954** | **1 176 418** | **1 100 121** | **918 279** |
|  | | | | |
| **Põhitegevuse tulem** | **95 465** | **-21 471** | **-18 159** | **35 539** |

Allikas: SA Tartu Sport majandusaasta aruanded

Investeeringute kulud rajatiste renoveerimiseks ning uute rajatiste ehitamiseks katab rajatiste omanik (s.o. Tartu linn) oma eelarvest, kaasates võimaluse korral struktuurifondide toetusi. Inventari soetamiseks vajalike investeeringute kulud kaetakse 50% ulatuses SA Tartu Sport eelarvest ning 50% ulatuses Tartu linna eelarvest. Väiksemate parendustööde kulud kaetakse SA Tartu Sport eelarvest.

# 2. SA Tartu Sport strateegia

## 2.1 Missioon

Luua tingimused võimalikult paljudele huvigruppidele, eelkõige noortele, kaasaegsete ja hästi hooldatud spordirajatiste ning neid toetava infrastruktuuri kasutamiseks.

## 2.2 Visioon

SA Tartu Sport visioon aastaks 2021:

SA Tartu Sport on jätkusuutlik ja professionaalne Tartu linna spordirajatiste haldaja ja koostööpartner, kes on taganud väga head ning mitmekesised sportimistingimused erinevatele sihtgruppidele.

## 2.3 Strateegilised eesmärgid

Tulenevalt SA Tartu Sport põhikirjalistest eesmärkidest, senisest tegevusest ning tuleviku plaanidest seab sihtasutus arengukava perioodiks kaks olulist strateegilist eesmärki (SE):

**SE1:** **Väga head, mitmekesised ja kasutajate vajadustele vastavad sportimistingimused** – SA Tartu Sport eesmärgiks on tagada spordirajatiste ja toetava infrastruktuuri (sh sportlasmajutuse) heaperemehelik haldamine ja arendamine võttes arvesse rajatiste kasutajate vajadusi ning luues seeläbi kaasaegsed sportimistingimused ja toetav infrastruktuur.

**SE2: Toimiv infovahetus ja koostöö** – SA Tartu Sport eesmärk on aidata kaasa toimivale ning sujuvale infovahetusele ja koostööle nii rajatiste kasutajate, teiste rajatiste haldajate kui ka Tartu linna vahel. SA Tartu Sport teeb osapooltega tulemuslikku koostööd tagamaks missiooni edukas täitmine.

Mõlemat strateegilist eesmärki toetavad **organisatsiooni arendamise** **eesmärgid (O)** ja **arengumeetmed**, milleks on:

**O1: Iseseisvus** – Iseseisva majandusliku otsustusõiguse suunas liikumine, sh suurem iseseisvus hinnapoliitika ning investeeringute kujundamise osas.

**O2: Professionaalne meeskond** – SA struktuuri ja personali arendamine

**O3: Kvaliteetne klienditeenindus** – Klienditeeninduse ja renditeenuse arendamine

**O4: Tulemuslik turundustegevus** – Turunduse arendamine, eriti majutusasutuste puhul

## 2.4 Arengumeetmed strateegiliste eesmärkide lõikes

**SE1:** **Kvaliteetsed, nõuetele ja kasutajate vajadustele vastavad (sportimis)tingimused**

**Arengumeetmed eesmärgi saavutamiseks:**

1.1 Olemasolevate rajatiste arendamine

1.2 Uute sportimisvõimaluste loomine

1.3 Toetava infrastruktuuri (sh sportlasmajutuse) arendamine

1.4 Inventari võimaluste laiendamine

**SE2: Toimiv infovahetus ja koostöö**

**Arengumeetmed eesmärgi saavutamiseks:**

2.1 Koostöö edendamine, sh osapoolte võrdne ja õiglane kohtlemine

2.2 Kommunikatsioonikanalite arendamine

2.3 Rajatiste ajalise kontsentreerituse leevendamine

## 2.5 Strateegiakaart

|  |  |  |  |  |  |
| --- | --- | --- | --- | --- | --- |
| **SA TARTU SPORT STRATEEGIA 2016-2021** | | | | | |
| **MISSIOON** | **Luua tingimused võimalikult paljudele huvigruppidele, eelkõige noortele, kaasaegsete ja hästi hooldatud spordirajatiste ning neid toetava infrastruktuuri kasutamiseks** | | | | |
| **VISIOON 2021** | **SA Tartu Sport on jätkusuutlik ja professionaalne Tartu linna spordirajatiste haldaja ja koostööpartner, kes on taganud väga head ning mitmekesised sportimistingimused erinevatele sihtgruppidele** | | | | |
| **STRATEEGILISED EESMÄRGID (SE)** | **Väga head, mitmekesised ja kasutajate vajadustele vastavad sportimistingimused (SE1)** | | | **Toimiv infovahetus ja koostöö (SE2)** | |
| **ARENGUMEETMED** | 1.1 Olemasolevate rajatiste arendamine  1.2 Uute sportimisvõimaluste loomine  1.3 Toetava infrastruktuuri (sh sportlasmajutuse) arendamine  1.4 Inventari võimaluste laiendamine | | | 2.1 Koostöö edendamine, sh osapoolte võrdne ja õiglane kohtlemine  2.2 Kommunikatsioonikanalite arendamine  2.3 Rajatiste ajalise kontsentreerituse leevendamine | |
| **TEGEVUSED** | • Rajatiste renoveerimine  • Uute rajatiste ehitamine  • Inventari soetamine   * ... | | | • Koostöö spordiklubide, alaliitude, olümpiakomiteega  • Koostöö linnavalitsusega (sporditeenistus, linnavarade osakond)  • Koostöö linna teiste spordirajatiste haldajatega   * … | |
| **ORGANISATSIOONI ARENDAMISE EESMÄRGID JA ARENGUMEETMED (O)** | | | | | |
| **O1: Iseseisvus** –  Iseseisva majandusliku otsustusõiguse suunas liikumine | | **O2: Professionaalne meeskond –**  SA struktuuri ja personali arendamine | **O3: Kvaliteetne klienditeenindus –**  Klienditeeninduse ja renditeenuse arendamine | | **O4: Tulemuslik turundustegevus –**  Turunduse arendamine, eelkõige toetava infrastruktuuri (sportlasmajutuse) puhul |

# 3. Tegevuskava

Järgnevalt on kirjeldatud peamisi tegevusi nii SA Tartu Sport kahe strateegilise valdkonna (väga heade sportimistingimuste tagamine ning toimiv infovahetus ja koostöö) lõikes kui ka organisatsiooni arendamise vaates. Tekstile järgnevas tabelis (peatükk 4) on välja toodud koondülevaade peamistest arengukava perioodile kavandatud investeeringutest ja nende hinnangulisest maksumusest aastate lõikes.

## 3.1 Väga heade sportimistingimuste tagamine

SA Tartu Sport strateegiliseks eesmärgiks on tagada võimalikult laiale sihtgrupile, eelkõige noortele, väga head, kaasaaegsed ning mitmekesised sportimistingimused. Sportimistingimuste tagamiseks on vajalik ruumiressursi olemasolu ning selle ressursi hea seisukord. Sellest tulenevalt seab SA Tartu Sport eesmärgiks olemasolevate rajatiste ja toetava infrastruktuuri arendamise, ruumipuuduse vähendamiseks täiendavate spordirajatiste loomise ning inventari võimaluste laiendamise.

**Olemasolevate spordirajatiste arendamisel** on arengukava perioodil kavas keskenduda peamiselt kolmele rajatisele: Tamme staadionile, Turu 8 spordihoonele ja Annelinna kunstmuruväljakule. Nii Tamme staadioni kui ka Turu 8 spordihoone puhul on probleemiks parkimislahenduse puudumine, mistõttu kavandatakse ehitada rajatiste juurde parkla. Lisaks on kavas Tamme staadioni kunstmuruväljaku katte ja aluskihi vahetus, kergejõustikustaadioni rajakatte uuendamine ning Turu 8 spordihoone renoveerimistööd (küttetorustiku väljavahetamine, ventilatsiooni ja katuse renoveerimine jm). Olulisel kohal on Annelinna kunstmuruväljakule harjutusväljaku rajamine ning pneumaatilise täispuhutava kuppelhalli paigaldus, mis loob võimalused väljaku sisetingimustes kasutamiseks talveperioodil ja aitab leevendada jalgpallile sobilike sportimispindade puudust Tartu linnas. Olemasolevate rajatiste arendamisel viiakse läbi väiksemas mahus ka Annelinna kunstmuruväljaku olmehoone parendustööd (katuse ja fassaadi renoveerimine).

**Täiendavate sportimisvõimaluste loomisel** on sihtasutuse peamiseks eesmärgiks viia ellu kaks suuremahulist investeeringuprojekti: Visa halli uue hoone ehitus ja A Le Coq spordihoone juurdeehitus. Nende projektide teostamine loob Tartu linna juurde kvaliteetseid kaasaaegseid sportimistingimusi – praegune Visa hall ei vasta kasutajate vajadustele, on täielikult amortiseerunud ning muutunud kohati lausa ohtlikuks, mistõttu uue halli ehitamine on möödapääsmatu; A Le Coq spordihoones on sportimispind tänasel päeval efektiivselt rakendatud, kuid probleemiks on ruumipuudus, mille lahendamiseks on kavandatud hoonele juurdeehitus.

**Toetava infrastruktuuri (sportlasmajutuse) arendamisel** võtab SA Tartu Sport fookusesse Valgamaal asuva Veski spordi- ja puhkekeskuse investeeringud. Arengukava perioodil on kavas puhkekeskuse majutusmajade renoveerimine, kanalisatsioonitrassi ehitus ning täiendavate hooajaliste majutuskohtade loomine (kämpingud). Lisaks võetakse eesmärgiks luua puhkekeskusesse täiendavaid sportimisvõimalusi – arendada välja eelkõige jalgpalliväljak ja ujumissild.

**Inventari võimaluste laiendamiseks** jätkab SA Tartu Sport iga-aastaselt järjepidevat investeerimist jõusaalide, jalgpalli, kergejõustiku ja muu inventari uuendamisse ja väljavahetamisse. Suuremateks inventariga seonduvateks investeeringuteks arengukava perioodil on Turu 8 spordihoone 4. saali inventari täielik väljavahetamine, mis on käesoleval hetkel amortiseerunud ning kehvas seisukorras. Lisaks on sihtasutusel plaanis soetada tehnikat: muruväljakute hoolduseks pinnase süvakobestusseade ja murutraktor ning tööauto/väikekaubik (soetamine liisingu korras). Inventari tarbeks teostavate investeeringute teostamisel pöörab sihtasutus erilist tähelepanu inventari hoidmise/ladustamise võimalustele ning otsib selleks ruumipuudust arvesse võttes nutikaid lahendusi.

## 3.2 Toimiv infovahetus ja koostöö

Sihtasutuse strateegiliseks eesmärgiks on panustada infovahetuse ja koostöö edukasse toimimisse erinevate Tartu linna spordivaldkonnas tegutsevate osapoolte vahel. Tartu linna spordivaldkonna koostöö koordinaatori roll on küll Tartu Linnavalitsuse kanda, kuid SA Tartu Sport võtab eesmärgiks anda omapoolne panus sujuva koostöö ja infovahetuse toimimisse. Selleks tuleb strateegiaperioodil panustada tihedamasse suhtlusesse nii linnavalitsuse osakondadega, spordiklubide ja -alaliitudega kui ka teiste osapooltega.

**Koostöö edendamise ja osapoolte võrdse kohtlemise** osas on peamiseks eesmärgiks tihedam ja süsteemsem suhtlus linnavalitsuse osakondadega (eelkõige linnavarade osakond ja sporditeenistus), samuti spordiklubide ja alaliitudega. SA Tartu Sport eesmärgiks on olla osapooltega suheldes koostöö- ja kompromissialdis ning kaasata osapooli aruteludesse. Selleks viib sihtasutus läbi hooajaeelseid ümarlaudu spordiklubidega, võimalusel panustab kord aastas toimuva spordikonverentsi korraldamisse ning korraldab vastavalt vajadusele muid osapoolte kokkusaamisi koostöö edendamise eesmärgil.

**Kommunikatsioonikanalite arendamise** valdkonnas on SA Tartu Sport võtnud eesmärgiks kiirteavituse platvormi ja *online* broneeringusüsteemi väljatöötamise, mille kaudu informeerida rajatiste kasutajaid operatiivselt vabanenud kasutusaegadest. Saamaks tagasisidet platvormi tegelikust vajadusest ja kasutusaktiivsusest alustab sihtasutus lihtsama ja odavama lahenduste väljatöötamisega. Pikemas perspektiivis oleks koostöös Tartu Linnavalitsuse ja teiste Tartu linna spordirajatiste haldajatega võimalik selle väljaarendamine kõigi linna spordirajatiste kasutusaegu koondavaks ühisplatvormiks, mis võimaldaks kasutajatel leida operatiivselt vabu sportimispindu Tartu linnas. See vajab aga keerulisi ja kulukaid IT lahendusi, mille teostamine ja kulude katmine peaks olema osapoolte vahel jagatud.

**Rajatiste kasutuse ajalise kontsentreerituse leevendamiseks** jätkab SA Tartu Sport paindliku hinnapoliitika rakendamist: soodsamaid hindu pakutakse hommikustel, päevastel ja hilisõhtustel aegadel, hooajavälistel aegadel ning koolivaheaegadel. Lisaks võtab sihtasutus eesmärgiks töötada välja pakkumised ja paketid ettevõtetele ja nende töötajatele päevaste aegade kasutamiseks.

## 3.3 Organisatsiooni arendamine

Sihtasutus pöörab arengukava perioodil süsteemselt tähelepanu ka organisatsiooni arendamisele ning seab fookusesse neli arengusuunda: iseseisev otsustusõigus; struktuuri ja personali arendamine; klienditeeninduse arendamine; ja turunduse arendamine. Kuna hästi toimiv organisatsioon ning pädev personal on SA Tartu Sport olulisimaks tugevuseks, ei tohi organisatsiooni arendamist unarusse jätta ega riskida pädevuste kadumisega. Seetõttu on organisatsiooni arendamine kahe strateegilise eesmärgi kõrval võrdselt oluline sihtasutuse arengustrateegia osa, millesse suunatakse arengukava perioodil täiendavaid ressursse.

**Iseseisva majandusliku otsustusõiguse suunas liikumine** on SA Tartu Sport strateegias olulisel kohal, kuna 10 tegutsemisaastaga on sihtasutus tõestanud end eduka haldusorganisatsioonina ning omandanud väärtuslikud teadmised ja tunnetuse rajatiste kasutajate vajadusest. Suurema otsustusõiguse toomine Tartu Linnavalitsuse tasandilt SA nõukogu tasandile on seega loogiline samm, sest vajalik kompetents ja kogemus on organisatsioonil olemas. SA Tartu Sport eesmärgiks arengukava perioodil on saavutada läbirääkimistel linnaga otsustusvabadus hindade kujundamise osas. Pikemas perspektiivis loodab sihtasutus laiendada otsustusvabadust ka investeeringuotsustele.

**Struktuuri ja personali arendamisel** on SA Tartu Sport eesmärgiks võimaldada personalil senisest rohkemat koolitustel osalemist. Suuremahuliste rajatiste arendusprojektidega kaasneva töömahu suurenemisel nähakse ette täiendava personali lisandumist. Sihtasutuse ettepanekul võiks kaaluda ka spordivaldkonna (nt Tartu Spordiliidu) esindaja lisamist nõukogusse.

**Klienditeeninduse ja renditeenuse arendamisel** on oluliseks tegevuseks peatükis 3.2 kirjeldatud *online* broneeringute süsteemi väljatöötamine. Seeläbi paraneb ja lihtsustub info kättesaadavus klientidele. Läbi klienditeenindajate järjepideva koolitamise ja arendamise võtab SA Tartu Sport eesmärgiks tagada meeldiv teeninduskogemus kõigile rajatiste kasutajatele.

**Turundustegevuse valdkonnas** keskendub sihtasutus arengukava perioodil inimeste paremale teavitamisele spordihoonete ja -rajatiste võimalustest läbi väljaarendatava *online* platvormi. Olulisel kohal on uue turundusplaani koostamine, mille keskmes on kampaaniate korraldamine vähem populaarsetele aegadele, pakettide loomine ning ettevõtetele suunatud pakkumiste tegemine. Eraldi tähelepanu pööratakse turundusplaani koostamisel toetava infrastruktuuri (sportlasmajutuse) turundusele.

# Investeeringute kava

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  |  | **Elluviimise aastad** | | | | | |  |  | |
| **Nr** | **SA Tartu Sport investeeringud** | **2016** | **2017** | **2018** | **2019** | **2020** | **2021** | **Hinnanguline maksumus kokku (EUR)** | |
| **1.** | **Olemasolevate hoonete ja rajatiste parendamine** |  |  |  |  |  |  |  | |
| 1.1. | Tamme staadioni kunstmuruväljaku renoveerimine |  |  | 300 000 |  |  |  | 300 000 | |
| 1.2. | Tamme staadioni parkla ehitus |  |  |  |  |  | 428 000 | 428 000 | |
| 1.3. | Tamme staadioni olmehoone sokli hüdroisolatsioon |  |  |  | 30 000 |  |  | 30 000 | |
| 1.4. | Tamme staadioni muud jooksvad remonttööd |  |  |  |  | 40 000 |  | 40 000 | |
| 1.5. | Tamme staadioni kergejõustiku rajakatte uuendamine | 85 000 |  |  |  |  |  | 85 000 | |
| 1.6.  1.6.. | Turu 8 spordihoone katuse ja küttetorustiku renoveerimine, veepehmenduseade | 100 000 |  |  |  |  |  | 100 000 | |
| 1.7.  1 | Turu 8 spordihoone soojasõlme renoveerimine ja ventilatsiooni automaatika renoveerim |  | 85 000 |  |  |  |  | 85 000 | |
| 1.8. | Turu 8 spordihoone fassaadi rekonstrueerimine (ca 2000m2) |  |  | 200 000 |  |  |  | 200 000 | |
| 1.9. | Turu 8 spordihoone 2., 3. Ja 4. saali remonttööd |  |  |  | 250 000 | 200 000 |  | 450 000 | |
| 1.10. | Turu 8 spordihoone parkla ehitus |  | 59 000 |  |  |  |  | 59 000 | |
| 1.11. | Annelinna kunstmuruväljaku olmehoone katuse ja fassaadi renoveerimine | 40 000 |  |  |  |  |  | 40 000 | |
| 1.12. | Annelinna kunstmuruväljaku olmehoone elektripaigaldiste renoveerimine |  | 10 000 | 10 000 |  |  |  | 20 000 | |
| 1.13. | Annelinna kunstmuruväljakule pneumaatilise kupli paigaldus |  |  |  |  |  | 1 600 000 | 1 600 000 | |
| 1.14. | Annemõisa 6 kunstmuruga harjutusväljaku rajamine |  |  |  |  |  | 150 000 | 150 000 | |
| 1.15. | Veski spordi- ja puhkekeskuse kanalisatsioonitrassi ehitus |  | 50 000 |  |  |  |  | 50 000 | |
| 1.16. | Veski spordi- ja puhkekeskuse majutusmajade renoveerimine |  | 11 800 | 10 000 | 9 000 |  |  | 30 800 | |
| 1.17. | Visa halli katuseakende kinnitamine ja muud minimaalsed remonttööd |  | 6 000 | 3 000 | 3 000 |  |  | 12 000 | |
| 1.18. | A.Le Coq sport spordimaja veepehmendusseade ja jooksvad remonttööd |  | 20 000 | 20 000 | 5 000 |  |  | 45 000 | |
|  | **KOKKU p 1** | 225 000 | 241 800 | 543 000 | 297 000 | 240 000 | 2 178 000 | **3 724 800** | |
| **2.** | **Täiendavate sportimisvõimaluste loomine** |  |  |  |  |  |  |  | |
| 2.1. | Visa halli uue hoone projekteerimine ja ehitus |  |  |  |  | 80 000 | 2 000 000 | 2 080 000 | |
| 2.2. | A Le Coq spordimaja juurdeehituse projekteerimine ja ehitus (4000 m2) |  |  |  |  | 80 000 | 6 000 000 | 6 080 000 | |
| 2.3. | Veski spordi- ja puhkekeskuse lisa majutuskohtade loomine (kämpingud vms) |  | 5000 | 5 000 |  |  |  | 10 000 | |
| 2.4. | Veski spordi- ja puhkekeskuse jalgpalliväljaku jm sportimistingimuste loomine |  |  | 10 000 | 11 000 |  |  | 21 000 | |
| 2.5. | Veski spordi- ja puhkekeskuse ujumissilla ehitus | 6500 | 3500 |  |  |  |  | 10 000 | |
|  | **KOKKU p 2** | 6500 | 8500 | 15 000 | 11 000 | 160 000 | 8 000 000 | **8 201 000** | |
| **3.** | **Inventari soetamine/uuendamine** |  |  |  |  |  |  |  | |
| 3.1. | Turu 8 spordihoone 4. saali inventari väljavahetamine | 15 000 |  |  |  |  |  | 15 000 | |
| 3.2. | Muruväljakute hooldustehnika (pinnase süvakombestamisseadme soetamine) |  |  |  | 20 000 |  |  | 20 000 | |
| 3.3. | Murutraktori soetamine |  | 5000 |  |  |  |  | 5000 | |
| 3.4. | Tööauto/väikekaubiku soetamine liisingu korras |  |  |  | 4400 | 4400 | 4400 | 13 200 | |
| 3.5. | Annelinna kunstmuruväljakule elektroonilise tabloo paigaldamine |  | 5000 |  |  |  |  | 5000 | |
| 3.6. | Jõusaalide inventari uuendamine ja väljavahetamine | 12 000 | 12 000 | 12 000 | 12 000 | 12 000 | 12 000 | 72 000 | |
| 3.7. | Jalgpalli inventari uuendamine ja väljavahetamine | 8000 | 3000 | 5000 | 5000 | 5000 | 5000 | 31 000 | |
| 3.8. | Kergejõustiku inventari uuendamine ja väljavahetamine | 3000 | 3000 | 3000 | 3000 | 3000 | 3000 | 18 000 | |
| 3.9. | Muu spordiinventar | 10 000 | 10 000 | 10 000 | 10 000 | 10 000 | 10 000 | 60 000 | |
|  | **KOKKU p 3** | 48 000 | 38 000 | 30 000 | 54 400 | 34 400 | 34 400 | **239 200** | |
|  | **KOKKU p1-p3** |  |  |  |  |  |  | **12 165 000** | |

# LISA 1 Arengukava seminaridel osalenute nimekiri

|  |  |
| --- | --- |
| 1. Tarmo Kikerpill | SA Tartu Sport nõukogu liige |
| 1. Kristjan Karis | SA Tartu Sport nõukogu liige |
| 1. Boriss Habrov | SA Tartu Sport nõukogu liige |
| 1. Raido Mägi | Tartu Spordiselts Kalev juhatuse liige |
| 1. Kalle Paas | Jalgpallikool Tammeka tegevjuht |
| 1. Hendrik Toots | Jalgpalliklubi Santos noortetöö koordinaator |
| 1. Sirje Eomõis | Võimlemisklubi Rütmika juhatuse liige ja Tartu Võimlemispeo peakorraldaja |
| 1. Ebe Kalja | Võimlemisklubi Rütmika juhatuse liige, Tartu Võimlemispeo korraldaja |
| 1. Andres Põhjala | Spordiklubi DO juhatuse liige ja Tartu Spordiliidu juhatuse esimees |
| 1. Veljo Lamp | Tartu Linnavalitsuse sporditeenistuse juhataja |
| 1. Kunnar Jürgenson | Tartu Linnavalitsuse linnavarade osakonna juhataja |
| 1. Märt Mõttus | Tartu Linnavalitsuse linnavarade osakonna vanemspetsialist |
| 1. Eve Lill | SA Tartu Sport juhatuse liige |
| 1. Toomas Järveoja | SA Tartu Sport haldusjuht |
| 1. Anneli Männamets | SA Tartu Sport puhastusteenindusjuht/juhiabi |
| 1. Carmen Põder | SA Tartu Sport klienditeenindusjuht |
| 1. Meelis Jukk | SA Tartu Sport haldur (endine juhatuse liige) |

1. Margit Saar SA Tartu Sport müügi- ja turunudusjuht
2. Veljo Ipits SA Tartu Sport nõukogu esimees